Ap dropper å slå fast at partiet er for EU

I gjeldende partiprogram slår Ap fast at «medlemskap i EU ville være en fordel for Norge.» I utkast til nytt program er setningen strøket.

I utkast til nytt partiprogram lar programkomiteen med Ap-nestleder Hadia Tajik i spissen å gjenta at Ap mener EU-medlemskap er best for Norge. Signe Dons

6. februar 2017

I forslag til nytt stortingsprogram har Ap endret flere formuleringer om EU og EØS. Partier dropper bl.a. tidligere formulering om at EU-medlemskap vil være en fordel for Norge.

– Formuleringen om vår holdning til samarbeid i Europa i partiprogrammet er godt tilpasset vår tid. Vi er tilhengere at sterkt politisk samarbeid i Europa og har ved to tidligere anledninger anbefalt ja til medlemskap i EU. Men medlemskap i EU er ikke en aktuell problemstilling i dag. Derfor sier vi i programmet at et medlemskapsspørsmål vil bli gjenstand for en ny landsmøtebehandling, skriver Ap-leder Jonas Gahr Støre i en e-post til Aftenposten.

Også utenrikspolitisk talskvinne Anniken Huitfeldt, som sitter i partiets sentralstyre og har vært med å utforme det nye programmet, kaller det en tilpasning til «dagens situasjon».

Nå: Taus om medlemskap

«Arbeiderpartiet er tilhenger av et sterkt politisk samarbeid i Europa. Ved to tidligere folkeavstemninger har vi derfor anbefalt å si ja til norsk medlemskap. Samtidig er det hos oss rom for ulike syn i EU-spørsmålet. Dersom et medlemskapsspørsmål skulle bli aktuelt, skal det være gjenstand for ny landsmøtebehandling i Arbeiderpartiet.»

Dette er omtalen av EU-medlemskap i det nye forslaget. I det forrige var ordlydene en annen.

Før: Presiserte at man var for EU

I gjeldende program sies det følgende:

«Arbeiderpartiet har ikke endret syn på at medlemskap i EU ville være en fordel for Norge. Samtidig er Arbeiderpartiet et parti hvor det er rom for ulike syn i EU-spørsmålet. Vi mener at Norge må ha handlefrihet til å vurdere om det igjen skal søkes medlemskap i EU, basert på en stabil tilslutning i folket. Et slikt spørsmål skal være gjenstand for ny landsmøtebehandling i Arbeiderpartiet. Vi mener at

en eventuell medlemssøknad bør behandles på samme måte som tidligere, og vil respektere utfallet av en folkeavstemning.»

-Formuleringen vi bruker her er tilpasset er dagens situasjon, sier Anniken Huitfeldt om nytt program. Poppe, Cornelius / NTB scanpix

Huitfeldt: Ikke en aktuell problemstilling

– Programformuleringen er en videreutvikling av den holdningen vi har hatt til EU siden spørsmålet kom på dagsordenen på 60-tallet, forklarer Huitfeldt som legger til at formuleringen som nå foreslås «er tilpasset dagens situasjon.»

– Vi er tilhengere at sterkt politisk samarbeid i Europa, og har derfor ved to tidligere folkeavstemningen anbefalt ja til medlemskap i EU. Men spørsmålet om medlemskap i EU er ikke en aktuell problemstilling med det første, forklarer hun i en e-post.

Oljevirksomhet eller ikke i Lofoten har vært et av stridsspørsmålene i forbindelse med Aps programforslag. Her er kartet som viser at de mest lovende oljeområdene i Lofoten ligger utenfor Aps oljefrie sone.

Før: EØS-avtalen skaper trygghet

Det pågår en debatt om EØS-avtalens fremtid i fagbevegelsen. Temaet er ett av flere det kan bli het temperatur om på kommende LO-kongress til våren.

Og Ap har også endret språkbruken om denne.

I gjeldende program omtales EØS-avtalen i presens som en avtale «som skaper trygghet for likebehandling, både for bedrifter og personer som søker arbeid eller bosetting i våre europeiske naboland.»

«Samarbeid med EU gjennom EØS-avtalen, Schengen-avtalen og en rekke andre samarbeidsavtaler innebærer at Norge er sterkt integrert i det europeiske samarbeidet. Arbeiderpartiet mener dette er

viktig for å ivareta norske interesser, økonomisk og sikkerhetspolitisk», sies det i gjeldende program.

Nå: EØS-avtalen har også bidratt til flere utfordringer

Når Ap nå omtaler positive sider ved EØS-avtalen, beskrives dens effekt frem til nå.

«Gjennom mer enn 20 år har EØS-avtalen vært en god plattform og sikret våre brede økonomiske interesser i samarbeidet med EU. Dette har vært en god periode for norsk nærings- og arbeidsliv», sies det.

Samtidig påpekes det nå at EØS-samarbeidet og den store arbeidsinnvandringen til Norge også har «bidratt til flere utfordringer for arbeidslivet, som det krever kraftfulle politiske tiltak å motvirke.»

Ap mener nå det er viktig med en «tydelig markering» overfor EU om betydningen av «brede tariffavtaler» for den norske samfunnsmodellen og et velfungerende arbeidsmarked.

Klarer du å se forskjell på Ap og Høyre? Ta quizen: Hvem mener dette – Ap eller Høyre?

Marit Arnstad slipper ikke jubelen løs. Sps parlamentariske leder er usikker på om nye formuleringer innebærer noen kursendring. Pedersen, Terje / NTB scanpix

Sp stiller seg avventende

Sps parlamentariske leder Marit Arnstad stiller seg avventende til om nye formuleringer innebærer noen realitetsendringer.

I utgangspunktet tror hun ikke de nye formuleringene om EU-medlemskap innebærer noen ny kurs fra Aps side, men hun påpeker at hun ikke har noen forutsetninger for å vite hva den interne debatten i Aps programkomité har dreid seg om.

– Det er opp til Ap hvordan de vil formulere seg. Den prosessen må partiet få lov å sluttføre i ro og mak, sier hun.

Når det gjelder EØS-avtalen tolker Arnstad Ap i retning av at partiet ser problemer knyttet til sosial dumping og allmenngjøring av tariffavtaler, uten at hun vil karakterisere Aps endrede formuleringer som noen kursdreining.

Høyre ønsker medlemskap

I Høyres utkast til nytt program sies det at «Høyre ønsker å erstatte EØS-avtalen med full deltagelse i EU» og at Høyre vil være «en garantist for EØS-avtalen og opprettholde et tett samarbeid med EU gjennom en aktiv europapolitikk.»